钦定古今图书集成/明伦汇编/皇极典/第260卷 > 上世宗皇帝任大臣疏 魏棨
## 钦定古今图书集成/明伦汇编/皇极典/第260卷 > 上世宗皇帝任大臣疏 魏棨

臣闻龙弗得云，无以神其变化；君弗得臣，无以成其
治功。故有不世出之大君，必有命世之大臣以佐之。
属者陛下由藩邸入嗣大服，维新之诏下，与时宏贲
薄海，内外欢欣之声，与王化远迩，天下举首而望以
太平可期。然臣《漆室》之忧，以为有是君不可无是。臣
窃恐陛下亦孤立矣。美也，孰将顺之？过也，孰匡救之？
万世大君之道，果孰引之而孰陈之耶？引君于道者，
大臣责也。可以为大臣者，在于有奇节而循正道者
也。陛下之大臣，岂求之而未得耶？天下盖未尝无其
人也，不在庙廊，则在江湖。故商高宗梦想良弼，而乃
得之。筑岩爰立作相，置诸左右，而卒之启心沃心，果
不在当时之尸素，而在版筑之褐夫。今陛下之左右，
果有启心以沃心者乎？则不事他求矣。若使尝臭拜
尘之徒，保禄于元臣之间，其为新政之累不小也。欲求大臣，诚在夫有奇节而循正道者耳。内选于群工，
外选于五方。观其所言，足以知蕴，观其所为，足以知
义；观其所行，足以知贤；观其所取，足以知廉；观其所
举，足以知忠，观其所“守，足以知勇。数者观之，大臣得
矣。既得其人，则不必限以资格而骤用之，虽在韦布
而骤用之，虽在下位而骤用之。”吾知用大臣而已，庸
计其韦布与下位耶？既用之，则事无大小，悉以咨之，
而可行不可行者，委之议处。陛下惟法天以总大纲，
用晦而日益明矣。然非其人，则偏听之奸生，故大臣
不可“以不简用也。”抑闻皇祖之制，处大事、定大议，必
由于内阁大臣，所以防矫制之奸也。自大学士杨士
奇始以假之中官，假而不归，其议处之柄遂有所归
矣。始欲和同彼此，而主宾之辨卒以不明；始欲容养
将护，而窃柄之害滋蔓。其非我皇祖之意也。陛下奋
揽乾纲，亲览章奏，固不世出之主也。然聪明有限，世
故曷已，不有可分授之大臣以参决其议者乎？参决
既委之大臣，则不宜以中官与焉。伏乞举皇祖之典
刑，还相权于内阁，而事之可否，必使大臣献替焉，则
事不劳而理，陛下之聪明因得而内养矣。然非其人，
则不可重任，故曰“大臣贵于简用也。”